RÅDETS AFGØRELSE

af 6. december 1999

om de principper, prioriteter, mellemliggende mål og betingelser, der skal indgå i tiltrædelsespartnerskabet med Republikken Polen

(1999/851/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 622/98 af 16. marts 1998 om bistand som led i førtiltrædelsesstrategien til de stater, der har ansøgt om tiltrædelse af Den Europæiske Union, og navnlig om etablering af tiltrædelsespartnerskaber(1), særlig artikel 2,

under henvisning til forslag fra Kommissionen, og

ud fra følgende betragtninger:

(1) Det Europæiske Råd udtalte på mødet i Luxembourg, at tiltrædelsespartnerskabet er et nyt instrument, som udgør hjørnestenen i den udvidede førtiltrædelsesstrategi;

(2) i forordning (EF) nr. 622/98 fastsættes det, at Rådet på forslag af Kommissionen med kvalificeret flertal træffer afgørelse om principperne, prioriteterne, de mellemliggende mål og betingelserne for de enkelte tiltrædelsespartnerskaber, således som de bliver forelagt hvert enkelt ansøgerland, samt om væsentlige senere ændringer heraf;

(3) Fællesskabets bistand er betinget af, at visse væsentlige forudsætninger er opfyldt, herunder navnlig at forpligtelserne i henhold til Europaaftalerne overholdes, og at der sker fremskridt i retning af opfyldelse af København-kriterierne; såfremt en af de væsentlige forudsætninger ikke er opfyldt, kan Rådet på forslag af Kommissionen med kvalificeret flertal træffe passende foranstaltninger med hensyn til enhver form for førtiltrædelsesbistand;

(4) Det Europæiske Råd i Luxembourg besluttede, at gennemførelsen af tiltrædelsespartnerskabet og de fremskridt, der gøres med overtagelsen af Fællesskabets regelværk, vil blive drøftet i organerne oprettet under Europaaftalen;

(5) i Kommissionens periodiske rapport fra 1999 gives der en objektiv analyse af Republikken Polens forberedelser til medlemskab, og der indkredses en række prioriterede områder, hvor der skal gøres en yderligere indsats;

(6) Republikken Polen bør for at forberede sig til medlemskab ajourføre sit nationale program for overtagelsen af regelværket; dette program bør indeholde en tidsplan for virkeliggørelsen af de prioriteter og mellemliggende mål, der er fastlagt i tiltrædelsespartnerskabet -

TRUFFET FØLGENDE AFGØRELSE:

Artikel 1

Tiltrædelsespartnerskabet med Republikken Polen bygger i overensstemmelse med artikel 2 i forordning (EF) nr. 622/98 på de principper, prioriteter, mellemliggende mål og betingelser, der er anført i bilaget, som udgør en integrerende del af denne afgørelse.

Artikel 2

Gennemførelsen af tiltrædelsespartnerskabet vil blive drøftet i organerne oprettet under Europaaftalen og i Rådets relevante organer, som Kommissionen regelmæssigt skal aflægge rapport til.

Artikel 3

Denne afgørelse træder i kraft på tredjedagen efter offentliggørelsen i De Europæiske Fællesskabers Tidende.

Udfærdiget i Bruxelles, den 6. december 1999.

På Rådets vegne

T. HALONEN

Formand

(1) EFT L 85 af 20.3.1998, s. 1.

BILAG

POLEN: TILTRÆDELSESPARTNERSKAB 1999

1. MÅL

Formålet med tiltrædelsespartnerskabet er inden for en enkelt ramme at fastlægge de prioriterede områder for den yderligere indsats, der er identificeret i Kommissionens periodiske rapport fra 1999 om Polens fremskridt mod medlemskab af Den Europæiske Union, tillige med de finansielle midler til at hjælpe Polen med at realisere disse prioriteter samt vilkårene for bistanden. Tiltrædelsespartnerskabet danner grundlag for en række policy-instrumenter, som vil blive benyttet til at hjælpe ansøgerlandene i deres forberedelser til medlemskab. De omfatter bl.a. det reviderede nationale program for overtagelsen af regelværket (NPAA), den fælles vurdering af de økonomipolitiske prioriteter på mellemlang sigt, pagten mod organiseret kriminalitet samt de nationale udviklingsplaner og andre sektorspecifikke planer, der kræves for deltagelse i strukturfondene efter medlemskab og for gennemførelse af ISPA og Sapard før tiltrædelsen. Hvert af disse instrumenter er af forskellig art og forberedes og implementeres efter specifikke procedurer. De udgør ikke en integrerende del af partnerskabet, men de prioriteter, de indeholder, er forenelige med det.

2. PRINCIPPER

De vigtigste prioriterede områder, der er indkredset for hvert ansøgerland, vedrører dets evne til at påtage sig forpligtelserne til at opfylde Københavnskriterierne, hvorefter:

- ansøgerlandet skal have oprettet stabile institutioner, der kan garantere demokratiet, retsstaten, menneskerettighederne og respekten for og beskyttelsen af mindretal

- ansøgerlandet skal have en fungerende markedsøkonomi og være i stand til at modstå konkurrencepresset og markedskræfterne i Unionen

- ansøgerlandet skal være i stand til at påtage sig forpligtelserne ved medlemskab og bl.a. tilslutte sig målene for politisk, økonomisk og monetær union.

Det Europæiske Råd understregede på sit møde i Madrid, at ansøgerlandene skulle tilpasse deres forvaltningsstrukturer for at sikre en harmonisk anvendelse af Fællesskabets politikker efter tiltrædelsen, og i Luxembourg fremhævede det, at omskrivning af gældende EU-ret til national lovgivning er en nødvendig, men ikke tilstrækkelig betingelse, og i Luxembourg fremhævede det, at omskrivning af gældende EU-ret til national lovgivning er en nødvendig, men ikke tilstrækkelig betingelse, da det også bør sikres, at den anvendes i praksis.

3. Prioriteter og mellemliggende mål

I Kommissionens periodiske rapporter er det understreget, hvilken indsats ansøgerlandene endnu skal gøre på visse områder for at forberede sig på tiltrædelse. Dette betyder, at prioriteterne skal fordeles på mellemliggende stadier, hvert med præcise mål, som skal fastlægges i samarbejde med de berørte lande, og hvis indfrielse vil være betingende for omfanget af den bevilgede bistand og fremskridtene i igangværende forhandlinger med nogle lande og indledningen af forhandlinger med andre. Prioriteterne og de mellemliggende mål i de reviderede tiltrædelsespartnerskaber er blevet underinddelt i to grupper - på kort sigt og på mellemlang sigt. Prioriteterne og målene på kort sigt er blevet udvalgt på det grundlag, at det er realistisk at forvente, at Polen kan indfri dem fuldt ud eller sikre en væsentlig udvikling inden udgangen af 2000. Det forventes, at det vil tage mere end et år at realisere prioriteterne på mellemlang sigt, selv om arbejdet hermed vil kunne og bør gå i gang i 2000. Fremskridtene med realiseringen af prioriteterne i tiltrædelsespartnerskabet for 1998 er vurderet i den periodiske rapport for 1999. Denne vurdering ligger til grund for prioriteterne for det aktuelle partnerskab.

Polen forelagde den 31. maj 1999 en revideret version af det nationale program for overtagelsen af regelværket (NPAA). Det indeholder en tidsplan for virkeliggørelsen af prioriteterne og de mellemliggende mål, som er baseret på det første tiltrædelsespartnerskab, med angivelse af de fornødne administrative strukturer og finansielle ressourcer.

I tiltrædelsespartnerskabet angives de prioriterede indsatsområder for Polens forberedelser til medlemskab. Polen vil ikke desto mindre skulle tage fat om alle de punkter, der er indkredset i den periodiske rapport. Det er også vigtigt, at Polen opfylder forpligtelserne med hensyn til tilnærmelse af lovgivning og gennemførelse af regelværket i henhold til de forpligtelser, der er indgået i Europaaftalen, screeningen og forhandlingsprocessen. Det må understreges, at omsætning af EU's regelværk i lovgivning ikke i sig selv er tilstrækkeligt; det også er nødvendigt at sikre, at det faktisk anvendes efter samme standarder som i EU. På alle nedenfor anførte områder er det nødvendigt med en troværdig og effektiv implementering og håndhævelse af regelværket.

På grundlag af analysen i Kommissionens periodiske rapport er der indkredset følgende prioriteter og mellemliggende mål på kort og mellemlang sigt for Polen.

3.1. Kort sigt (2000)

Økonomiske kriterier

- opretholdelse af fremskridtene med at sikre makroøkonomisk og budgetmæssig stabilitet

- faktiske fremskridt i omstruktureringen af stålsektoren (f.eks. ved gennemførelsesforanstaltninger som led i et omfattende sektorprogram for genoprettelse af levedygtigheden, herunder kontrol med statsstøtte og passende kapacitetsnedsættelser); fortsat omstrukturering af kulsektoren

- videreførelse af privatiseringen af statsejede virksomheder

- forbedring af jordmarkedets funktion og fremskyndelse af udarbejdelsen af et ejendomsregister

- forbedring af konkursprocedurerne og strømlining af deres anvendelse.

Det indre marked

- vedtagelse inden juni 2000 af et program for afskaffelse af de resterende toldmæssige og ikke-toldmæssige hindringer for markedsadgang (forbundet med forpligtelserne under Europaaftalen)

- intellektuel og industriel ejendomsret: vedtagelse af lov om ophavsret og beslægtede rettigheder samt ændringer hertil. Forbedring af håndhævelsen af intellektuel og industriel ejendomsret på administrativt og retsligt niveau

- frie varebevægelser: vedtagelse af lov om det nationale system for overensstemmelsesvurdering; vedtagelse af lovgivning til gennemførelse af direktiverne om generel produktsikkerhed og produktansvar; ændring af 1993-loven om standardisering. Iværksættelse af overtagelsen af direktiverne under den nye metode; etablering af en uafhængig administrativ infrastruktur i overensstemmelse med regelværket; vedtagelse af rammelovgivning for kemikalier; videreførelse af tilpasningen af traditionel teknisk lovgivning

- frie kapitalbevægelser: ændring af sektorspecifik lovgivning, der indeholder restriktioner for udenlandske direkte investeringer

- konkurrence: vedtagelse af lov om statsstøtte og tilvejebringelse af hensigtsmæssige ressourcer til statsstøttetilsynsmyndigheden; færdigudarbejdelse af opgørelse over statsstøtte; videreførelse af årlige statsstøtterapporter; vedtagelse og gennemførelse af tilpasningsprogram inden for særlige økonomiske områder

- telekommunikation: vedtagelse og gennemførelse af lov om telekommunikation; oprettelse af en national tilsynsmyndighed inden juni 2000

- det audiovisuelle område: fuldførelse af tilpasningen af lovgivningen

- beskatning: gennemførelse af momslovgivning med særlig vægt på refusionsordninger, satser og fradrag; tilpasning af punktafgiftslovgivning med hensyn til alkoholiske drikkevarer og afgifter på cigaretter; sikring af, at nye afgiftsforanstaltninger er i overensstemmelse med principperne i adfærdskodeksen for erhvervsbeskatning

- told: gennemførelse af en moderniseringsstrategi for toldadministrationen, også på regionalt niveau; harmonisering af anvendelsen af toldkodeksen.

Landbrug

- videreudarbejdelse og gennemførelse af plan for udvikling af landdistrikter på et bæredygtigt grundlag for den polske økonomi i landdistrikterne, herunder foranstaltninger til modernisering af landbrug og landbrugsindustrier, administration af landbrugsjord, herunder også spørgsmålet om leasing, sociale ledsageforanstaltninger og bevidstgørelse af offentligheden om udsigterne for at drive landbrug i lokalsamfund

- gennemgang af Polens landbrugshandelspolitik med sigte på at mindske afhængigheden af importhindringer og forbedre konkurrenceevnen

- videre tilpasning af lovgivning om dyre- og plantesundhed og forbedring af inspektionsordninger, især ved den fremtidige ydre grænse

- iværksættelse af rationalisering og forbedring af prøvnings- og diagnosticeringsfaciliteter; modernisering af kød- og mejerianlæg, således at de opfylder EU's hygiejne- og folkesundhedsstandarder.

Transport

- tilpasning af lovgivning om standarder for søfartssikkerhed.

Fiskeri

- fremskyndelse af forberedelserne med henblik på vedtagelsen af en fiskeripolitik og et program for omstrukturering af fiskeriet

- udarbejdelse af et integreret udviklingsprogram for tilvejebringelse af adækvate institutionelle strukturer, ressourcer og udstyr i tilknytning til inspektion og kontrol på centralt og regionalt niveau samt oprettelse af et flåderegister.

Beskæftigelse og sociale anliggender

- færdiggørelse af den nationale beskæftigelsesstrategi med henblik på senere deltagelse i den europæiske beskæftigelsesstrategi, også gennem iværksættelse af en fælles beskæftigelsesundersøgelse

- støtte til arbejdsmarkedsparternes bestræbelser for at opbygge kapacitet til at udvikle og gennemføre regelværket på dette område, især inden for rammerne af topartsdialoger.

Miljø

- skitsering af en strategi for lovgivningstilpasning for miljøsektoren, herunder programmer for direktivspecifik tilnærmelse og gennemførelse

- fremskyndelse af overtagelsen og gennemførelsen med særlig fokusering på rammedirektiverne om luft og affald, direktiver om kontrol med industriforurening, andre industrirelaterede direktiver og vanddirektiver, herunder udkastet til rammedirektiv for vandsektoren

- udarbejdelse af en finansiel investeringsplan for gennemførelse af de direktiver, der kræver massive investeringer inden for luft- og vandsektoren, affaldsforvaltning og kontrol med industriforurening (direktivspecifikke gennemførelsesprogrammer), baseret på overslag over tilpasningsomkostninger og offentlige/private finansieringskilder på årsbasis

- fuldførelse af overtagelsen og anvendelsen af direktivet om vurdering af virkningerne på miljøet

- styrkelse af miljøadministrationen og dennes håndhævelseskapacitet, både på nationalt og på regionalt niveau.

Retlige og indre anliggender

- vedtagelse og gennemførelse af en national, integreret tværinstitutionel grænseforvaltningsstrategi med særlig vægt på de budgetmæssige behov i forbindelse med den østlige grænse

- styrkelse af det nationale koordinationsorgan for alle lovhåndhævelsesmyndigheder på centralt, regionalt og lokalt plan

- forbedring af den institutionelle kapacitet inden for bekæmpelse af organiseret kriminalitet og narkotikahandel

- gennemførelse af et program til bekæmpelse af korruption og svig (især toldtjenesterne, politiet og retsvæsenet); styrkelse af kapaciteten til at bekæmpe hvidvaskning af penge; ratifikation af Europarådets konvention af 1990 om hæleri og efterforskning samt beslaglæggelse og konfiskation af udbyttet fra strafbart forhold, den europæiske strafferetlige konvention om korruption og OECD-konventionen om bestikkelse.

Styrkelse af administrationens og retsvæsenets kapacitet, herunder forvaltning og kontrol af EU-midler

- Phare(1), ISPA(2) og Sapard(3): videreudarbejdelse af den nationale udviklingsplan og planen for udvikling af landdistrikter; vedtagelse af retlige, administrative og budgetmæssige rammer (revisionsvejledning og revisionsspor) til programmering og forvaltning af ISPA og Sapard, herunder indførelse af vurdering af miljømæssige virkninger og EU-kompatible regler for offentlige indkøb til projekter, der samfinansierer med EF-midler; etablering af et funktionsdygtigt betalingsorgan for Sapard

- færdigudarbejdelse af rammelovgivning for intern og ekstern finanskontrol; oprettelse af et centralt regeringsorgan til harmonisering af interne revisions-/kontrolfunktioner; oprettelse af afdelinger for intern revision/kontrol i udgiftsinstanser; etablering af "funktionel uafhængighed" for nationale interne kontrollører/revisorer på centralt og decentralt niveau og indførelse af forudgående finanskontrol; styrkelse af ekstern finanskontrol.

3.2. Mellemlang sigt

Økonomiske kriterier

- etablering af en årlig finanstilsynsprocedure, der skal bringe regnskabsaflæggelsen, tilsynet og kontrollen med de offentlige finanser, herunder navnlig budgetsituationerne, på linje med EU-procedurerne

- gennemgang af den nationale politik til forbedring af den polske økonomis konkurrenceevne, herunder markedsadgangskapaciteten, SMV'er, tilstedeværelsen af ansporende juridiske og handelsmæssige rammer og forbedring af kvalifikationer, især i landdistrikterne og i områderne ved den østlige grænse

- fuldførelse af omstruktureringen af stål- og kulsektoren

- videreførelse af reformen af socialsikringsfinansieringen

- konsolidering af jordmarkedet og færdiggørelse af ejendomsregisteret.

Det indre marked

- offentlige indkøb: afskaffelse inden udgangen af 2002 af klausuler om national præference for offentlige indkøb ved at give alle EF-selskaber adgang til udbudsprocedurer i Polen

- frie varebevægelser: færdiggørelse af tilpasningen, herunder overensstemmelsesvurdering og markedstilsynsordninger; fuldstændig overtagelse af EN-standarder; færdiggørelse af omskrivningen og gennemførelsen af direktiverne på grundlag af den nye metode og sektorspecifik lovgivning; sikring af gennemførelsesstrukturerne for alle sektorer

- frie kapitalbevægelser: afskaffelse af de resterende restriktioner senest ved udgangen af 2002 og styrkelse af tilsyns- og reguleringsorganer; gradvis liberalisering af kortfristede kapitalbevægelser

- fri bevægelighed for tjenesteydelser: udvikling af tilsyns- og reguleringsorganer

- fri bevægelighed for personer: fuldstændig tilpasning af gensidig anerkendelse af eksamensbeviser

- konkurrence: styrkelse af antitrust- og statsstøttemyndigheder og -procedurer; forbedring af datastrømmens gennemskuelighed, koordination og uddannelse på alle niveauer

- telekommunikation: konsolidering af den nationale tilsynsmyndighed; indførelse af spekterovervågningssystem

- beskatning: færdiggørelse af tilpasningen af skattelovgivningen, herunder overgangsmomsordningen; gennemgang af eksisterende lovgivning og sikring af kompatibiliteten med adfærdskodeksen for erhvervsbeskatning; gennemførelse af national strategi til forbedring af skatte- og indtægtsopkrævning og styrkelse af skatteadministrationen og kontrolprocedurerne

- forbrugerbeskyttelse: styrkelse af markedstilsynet og håndhævelsen heraf

- told: styrkelse af den administrative og operationelle kapacitet, styrkelse af integreret grænsekontrol; udvikling af en integreret tarif.

Landbrug

- gennemførelse af en plan for udvikling af landdistrikter

- styrkelse af forvaltningsmekanismerne og de administrative strukturer for den fælles landbrugspolitik (tilsyn med landbrugsmarkederne og gennemførelse af strukturforanstaltninger og tiltag til udvikling af landdistrikter, oprettelse af organer og kontrolmekanismer)

- yderligere omstrukturering af landbrugsfødevareindustrien; styrkelse af administrationen for levnedsmiddelkontrol

- gennemførelse af udviklingsprogram for grænseinspektionsposter til forvaltning af plante- og dyresundhed; færdigudarbejdelse af et system for identifikation af dyr; gennemførelse af kvalitetskontrolsystem (risikoanalyse af kritiske kontrolpunkter), behandling af animalsk affald, modernisering af kødforarbejdnings- og mejerianlæg, kontrolprogrammer for restprodukter og zoonose; færdigudarbejdelse af inspektionssystemer ved de fremtidige ydre grænser; gennemførelse af national laboratorieplan for prøvnings- og diagnosticeringsfaciliteter.

Fiskeri

- yderligere gennemførelse af fiskeripolitik og tilpasning i relation hertil (især lovgivning vedrørende det fælles fiskerimarked) samt budgetmæssige forpligtelser

- udvikling af kapaciteten til at anvende den fælles fiskeripolitik, herunder passende institutionelle ressourcer og udstyr til inspektion og kontrol på centralt og regionalt plan.

Energi

- forberedelse til det indre energimarked, især med hensyn til el- og gasdirektiverne (herunder tilpasning af energipriserne til et omkostningsdækkende niveau og etablering af en tilsynsmyndighed)

- tilpasning til kravene om olielagre og forbedring af energieffektiviteten.

Transport

- fuldstændig tilpasning og styrkelse af den administrative kapacitet/håndhævelseskapacitet inden for vejtransport (markedsadgang, trafiksikkerhed, regler vedrørende farligt gods og afgifter), jernbanetransport, søtransport (herunder krav om skibsrapportering og -klassificering), transport ad indre vandveje (tekniske krav for fartøjer) og lufttransport (især luftfartssikkerhed og styring af lufttrafikken).

Beskæftigelse og sociale anliggender

- omskrivning og gennemførelse af EU-lovgivningen på områderne sundhed og sikkerhed på arbejdspladsen (herunder rammedirektivet), arbejdsmarkedsret, ligebehandling af kvinder og mænd og folkesundhed; styrkelse af de dertil knyttede administrative strukturer og instanserne til koordinering af socialsikring.

Økonomisk og social samhørighed

- udformning af en national politik for økonomisk og social samhørighed og forberedelse til gennemførelsen af regionale udviklingsprogrammer og fællesskabsinitiativer; klarlæggelse af organisationen af de administrative strukturer, der tager sig af strukturpolikker; organisation af effektiv tværministeriel koordination og klarlæggelse af ansvaret for regionalpolitiske spørgsmål; forbedring af budgetsystemet efter strukturfondsstandarderne, også hvad angår vurdering og evaluering.

Miljø

- videreførelse af overtagelsen og iværksættelse af gennemførelsen, navnlig med hensyn til kemikalier, genetisk modificerede organismer, støj og øvrige direktiver inden for luft- og vandsektoren

- styrkelse af tilsynskapaciteten gennem strømlining af vandtilsynsstrukturerne og yderligere udvikling af lufttilsynsinfrastrukturen

- integrering af principperne om bæredygtig udvikling i udformningen og gennemførelsen af alle andre sektorspecifikke politikker.

Retlige og indre anliggender

- yderligere forbedring af lovhåndhævelsesorganerne og retsvæsenet (bemanding, uddannelse og udstyr), herunder navnlig grænsekontrol og bekæmpelse af ulovlig indvandring for at muliggøre fuld deltagelse i Schengen-informationssystemet, til at videreføre kampen mod organiseret kriminalitet, kvinde- og børnesmugling, narkotikahandel og korruption; tilvejebringelse af bedre koordination mellem lovhåndhævelsesorganerne

- fortsat gradvis tilnærmelse til EU's visumlovgivning og -praksis

- styrkelse af politisamarbejdsordningerne med Europol i kampen mod organiseret kriminalitet (særlig hvidvaskning af penge, narkotika og menneskesmugling)

- tilpasning af lovgivning og administrativ kapacitet til gennemførelse af regelværket vedrørende asyl og migration - med henblik på fuldstændigt gensidigt samarbejde med EU

- gennemførelse af integreret grænsestrategi.

Styrkelse af administrationens og retsvæsenets kapacitet, herunder forvaltning og kontrol af EU-midler

- overvejelse af muligheden for at vedtage hurtig procedure for EU-lovgivning

- styrkelse af kapaciteten på det statistiske område

- færdiggørelse af de lovgivningsmæssige rammer og den administrative kapacitet for intern finanskontrol på regionalt plan inden udgangen af 2001; konsolidering af enheden til bekæmpelse af svig; styrkelse af offentlige finanskontrolfunktioner gennem tilvejebringelse af adækvat personale, uddannelse og udstyr

- forbedring af retssystemets funktion; uddannelse af dommere i EF-ret og i anvendelsen heraf; styrkelse af institutioner (især politiet, grænsevagter, ministerier og domstole).

4. PROGRAMMERING

Phare-tildelingen for perioden 1995-1999 er på i alt 1022 mio. EUR. Som følge af den aftale, der blev indgået under Det Europæiske Råds møde i Berlin den 24. og 25. marts 1999, vil den finansielle bistand til ansøgerlandene i perioden 2000-2006 også omfatte støtte til førtiltrædelsesforanstaltninger inden for landbrug og udvikling af landdistrikter gennem førtiltrædelsesinstrumentet Sapard (Rådets forordning (EF) nr. 1268/1999 (EFT L 161 af 26.6.1999, s. 87)) og strukturinstrumentet ISPA (Rådets forordning (EF) nr. 1267/1999 (EFT L 161 af 26.6.1999, s. 73)), hvorunder foranstaltninger i lighed med Samhørighedsfonden prioriteres i førtiltrædelsesperioden. Polen kan inden for rammerne af disse nationale tildelinger også finansiere en del af sin deltagelse i EF-programmerne, herunder deltagelsen i femte rammeprogram for forskning og teknologisk udvikling (EFT L 26 af 1.2.1999, s. 1). Desuden vil Polen få adgang til finansiering fra multilandeprogrammer, der direkte relaterer til Fællesskabets regelværk. Der kræves systematisk samfinansiering med ansøgerlandene i forbindelse med alle investeringsprojekter. Kommissionen har siden 1998 arbejdet sammen med Den Europæiske Investeringsbank og de internationale finansieringsinstitutioner, navnlig Den Europæiske Bank for Genopbygning og Udvikling og Verdensbanken, med henblik på at lette samfinansiering af projekter med berøring til førtiltrædelsesprioriteterne.

5. BETINGETHED

Fællesskabets bistand til finansieringen af projekter gennem de tre førtiltrædelsesinstrumenter Phare, ISPA og Sapard er betinget af, at Polen overholder sine forpligtelser i henhold til Europaaftalen, træffer yderligere foranstaltninger for at opfylde København-kriterierne og især gør fremskridt for i 2000 at realisere de specifikke prioriteter i dette tiltrædelsespartnerskab. Indfries disse almindelige betingelser ikke, vil Rådet kunne træffe afgørelse om suspension af den finansielle bistand på grundlag af artikel 4 i forordning (EF) nr. 622/98.

6. TILSYN

Der føres tilsyn med implementeringen af tiltrædelsespartnerskabet inden for rammerne af Europaaftalen. Som det blev understreget af Det Europæiske Råd i Luxembourg, er det vigtigt, at Europaaftalens institutioner fortsat udgør de rammer, hvor vedtagelsen af EF's regelværk kan gennemgås efter samme metode, uanset om forhandlingerne er indledt eller ej. De forskellige dele af tiltrædelsespartnerskabet drøftes i de relevante underudvalg. Associeringsudvalget drøfter udviklingen generelt, fremskridt og problemer med opfyldelse af prioriteterne og de mellemliggende mål tillige med mere specifikke anliggender, som indbringes for det af underudvalgene.

Phare-forvaltningsudvalget drager omsorg for, at finansieringsafgørelserne under samtlige tre førtiltrædelsesinstrumenter, Phare, ISPA og Sapard, er indbyrdes forenelige og forenelige med tiltrædelsespartnerskaberne som fastlagt i samordningsforordningen (Rådets forordning (EF) nr. 1266/1999 (EFT L 161 af 26.6.1999, s. 68)).

Tiltrædelsespartnerskabet kan om fornødent fortsat ændres i overensstemmelse med artikel 2 i forordning (EF) nr. 622/98.

(1) Phare = "Action plan for coordinated aid to Poland and Hungary" (handlingsplan for koordineret bistand til Polen og Polen).

(2) ISPA = "Instrument for Structural Policy for Pre-Accession" (strukturpolitisk førtiltrædelsesinstrument).

(3) Sapard = "Special Accession Programme for Agriculture and Rural Development" (særligt tiltrædelsesprogram inden for landbrug og udvikling af landdistrikter).